CELEX: 52022HB0026
Language: sl
Date: 2022-05-19 00:00:00
Title: Priporočilo Evropske centralne banke z dne 19. maja 2022 o centralizirani bazi vrednostnih papirjev in pripravi statistike izdaj vrednostnih papirjev ter razveljavitvi Priporočila ECB/2012/22 (ECB/2022/26) 2022/C 240/01

22.6.2022   
               
               
                  SL
               
               
                  Uradni list Evropske unije
               
               
                  C 240/1
               
            
         PRIPOROČILO EVROPSKE CENTRALNE BANKE
         z dne 19. maja 2022
         o centralizirani bazi vrednostnih papirjev in pripravi statistike izdaj vrednostnih papirjev ter razveljavitvi Priporočila ECB/2012/22
         (ECB/2022/26)
         (2022/C 240/01)
         SVET EVROPSKE CENTRALNE BANKE JE,
         ob upoštevanju Pogodbe o delovanju Evropske unije,
         ob upoštevanju Statuta Evropskega sistema centralnih bank in Evropske centralne banke ter zlasti člena 5.1 in tretje alinee člena 34.1 Statuta,
         ob upoštevanju Uredbe Sveta (ES) št. 2533/98 z dne 23. novembra 1998 o zbiranju statističnih informacij s strani Evropske centralne banke (1) in zlasti člena 4 Uredbe,
         ob upoštevanju prispevka Razširjenega sveta Evropske centralne banke,
         ob upoštevanju naslednjega:
         
                     (1)
                  
                  
                     Centralizirana baza vrednostnih papirjev (CSDB) je enotna infrastruktura informacijske tehnologije, ki jo skupaj upravljajo članice Evropskega sistema centralnih bank (ESCB), vključno z nacionalnimi centralnimi bankami držav članic, katerih valuta ni euro (v nadaljnjem besedilu: NCB zunaj euroobmočja), pri čemer te NCB zunaj euroobmočja pri upravljanju CSDB sodelujejo prostovoljno. V CSDB se hranijo podatki po posameznih postavkah, zlasti podatki o vrednostnih papirjih, njihovih izdajateljih, cenah in bonitetnih ocenah. Glavni postopki pri delovanju CSDB vključujejo zagotavljanje vhodnih podatkov, obdelavo teh vhodnih podatkov, izvajanje upravljanja kakovosti podatkov ter pripravo in razširjanje izhodnih podatkov, ki jih sestavljajo podatki po posameznih postavkah in agregatne informacije. Te postopke določa in stalno izboljšuje ustrezna podstruktura Odbora ESCB za statistiko, ti postopki pa se v največji možni meri avtomatizirajo, da se zagotovi učinkovito delovanje CSDB. Zaradi številnih sprememb teh postopkov je treba sprejeti novo smernico in razveljaviti Smernico ECB/2012/21, ki je doslej urejala okvir za upravljanje kakovosti podatkov CSDB. Prav tako bi bilo treba razveljaviti Priporočilo ECB/2012/22 (2), ki NCB zunaj euroobmočja poziva, naj ravnajo v skladu z določbami Smernice ECB/2012/21.
                  
               
                     (2)
                  
                  
                     Da bi izboljšali denarno analizo in analizo finančne stabilnosti za euroobmočje in Unijo, prispevali k pripravi sekundarne statistike, izpolnili zaveze glede poročanja euroobmočja o statistiki izdaj dolžniških vrednostnih papirjev v okviru pobude skupine G20 glede podatkovnih vrzeli in ocenili vlogo eura na mednarodnih finančnih trgih, se na podlagi podatkov CSDB po posameznih postavkah pripravlja mesečna statistika izdaj vrednostnih papirjev, ki zajema agregate stanj in tokov izdaj vrednostnih papirjev (v nadaljnjem besedilu: agregatni statistični podatki CSEC). V skladu s tem bi bilo treba agregatne statistične podatke CSEC zbirati v CSDB, nacionalne centralne banke (NCB) in Evropska centralna banka (ECB) pa bi morale biti odgovorne za preverjanje agregatnih statističnih podatkov CSEC in upravljanje kakovosti podatkov v zvezi z osnovnimi podatki CSDB po posameznih postavkah.
                  
               
                     (3)
                  
                  
                     Splošna kakovost podatkov CSDB po posameznih postavkah se lahko oceni le na ravni izhodnih podatkov in ne na ravni posameznih nizov vhodnih podatkov. Za zagotovitev popolnosti, točnosti in skladnosti izhodnih podatkov določa Smernica Evropske centralne banke (EU) 2022/971 (ECB/2022/25) (3) okvir za zagotavljanje vhodnih podatkov in razširjanje izhodnih podatkov ter določa upravljanje kakovosti podatkov, ki se uporablja za izhodne podatkovne vire, ki so podniz izhodnih podatkov, ki se lahko uporablja za podporo pri pripravi statistike ali drugih primerih uporabe, ter za agregatne statistične podatke CSEC in njihove osnovne podatke CSDB.
                  
               
                     (4)
                  
                  
                     V primerih, ko pristojni organi, ki niso NCB, zagotavljajo vhodne podatke v CSDB ali izvajajo upravljanje kakovosti podatkov v CSDB, morajo ti organi in njihove zadevne NCB med seboj sodelovati, da zagotovijo izpolnjevanje zahtev iz Smernice (EU) 2022/971 (ECB/2022/25). Takšno sodelovanje bi moralo vključevati vzpostavitev stalne strukture za prenos podatkov, razen če je enak rezultat že dosežen z nacionalno zakonodajo.
                  
               
                     (5)
                  
                  
                     Učinkovita uporaba okvira upravljanja kakovosti podatkov v CSDB je odvisna od sodelovanja med vsemi članicami ESCB, ki sodelujejo pri delovanju CSDB, in od uporabe enakih standardov kakovosti s strani teh članic. NCB zunaj euroobmočja, ki sodelujejo pri delovanju CSDB, bi morale pri uporabi okvira upravljanja kakovosti podatkov v CSDB v skladu s Smernico (EU) 2022/971 (ECB/2022/25) sodelovati med seboj, z NCB držav članic, katerih valuta je euro (v nadaljnjem besedilu: NCB euroobmočja), in ECB,
                  
               SPREJEL NASLEDNJE PRIPOROČILO:
         I.   Opredelitev pojmov
         
         V tem priporočilu imata pojma „centralizirana baza vrednostnih papirjev“ ali „CSDB“ in „upravljanje kakovosti podatkov“ enak pomen, kakor je določen v členu 1 Smernice (EU) 2022/971 (ECB/2022/25).
         II.   Zagotavljanje statističnih informacij
         
         
                  
                     1.
                  
                  
                     Naslovnike se poziva, naj pravočasno izpolnijo obveznosti, ki veljajo za NCB euroobmočja, kakor so določene v členih 2 do 13 in členu 16 Smernice (EU) 2022/971 (ECB/2022/25).
                  
               
                  
                     2.
                  
                  
                     Za namene priprave agregatnih statističnih podatkov CSEC, kakor je določeno v členu 10 Smernice (EU) 2022/971 (ECB/2022/25), so razčlenitve agregatnih statističnih podatkov CSEC za države članice zunaj euroobmočja in Unijo kot celoto določene v Prilogi I k temu priporočilu.
                  
               III.   Razveljavitev
         
         Priporočilo ECB/2012/22 se razveljavi.
         IV.   Končna določba
         
         To priporočilo je naslovljeno na NCB držav članic zunaj euroobmočja, kolikor se uporablja zanje.
         
            V Frankfurtu na Majni, 19. maja 2022
            
               
                  Predsednica ECB
               
               Christine LAGARDE
            
         
         
            (1)  UL L 318, 27.11.1998, str. 8.
         
            (2)  Priporočilo ECB/2012/22 Evropske centralne banke z dne 26. septembra 2012 o okviru za upravljanje s kakovostjo podatkov v centralizirani bazi vrednostnih papirjev (UL C 339, 7.11.2012, str. 1).
         
            (3)  Smernica Evropske centralne banke (EU) 2022/971 z dne 19. maja 2022 o centralizirani bazi vrednostnih papirjev in pripravi statistike izdaj vrednostnih papirjev ter razveljavitvi Smernice 2012/689/EU (ECB/2012/21) in Smernice (EU) 2021/834 (ECB/2022/25) (UL L 166, 22.6 2022, str. 147).
      
      
         
            PRILOGA I
            Agregatni statistični podatki CSEC: Razčlenitve za države članice zunaj euroobmočja in Unijo kot celoto
            Medtem ko so razčlenitve agregatnih statističnih podatkov CSEC za vsako posamezno državo euroobmočja in euroobmočje kot celoto opredeljene v Prilogi IV k Smernici (EU) 2022/971 (ECB/2022/25), ta priloga določa razčlenitve agregatnih statističnih podatkov CSEC za države članice, katerih valuta ni euro (v nadaljnjem besedilu: države članice zunaj euroobmočja), in Unijo kot celoto.
            Za izdaje vsake posamezne države članice zunaj euroobmočja je treba agregatne statistične podatke CSEC meriti v nacionalni valuti in pripraviti za razčlenitve, opredeljene v naslednjih tabelah. Poleg tega je treba agregate za izdaje, denominirane v „vseh valutah“ in v „EUR“, meriti tudi v eurih. Za izdaje za Unijo kot celoto je treba agregatne statistične podatke CSEC meriti v eurih in pripraviti samo za razčlenitve „vseh valut“, opredeljene v naslednjih tabelah. Šifre sektorjev, uporabljene v tabelah, imajo pomen, ki je opredeljen v oddelku 1 „Zajetje in razvrstitev“ Priloge IV k Smernici (EU) 2022/971 (ECB/2022/25).
            
               Tabela A1
            
            
               Hierarhija dolžniških vrednostnih papirjev 1 – glavne razčlenitve po zapadlosti in vrsti obrestne mere za posamezne države članice zunaj euroobmočja in Unijo kot celoto
            
            
               
            
               Tabela A2
            
            
               Hierarhija dolžniških vrednostnih papirjev 2 – podrobne razčlenitve po vrsti obrestne mere za posamezne države članice zunaj euroobmočja in Unijo kot celoto
            
            
               
            
               
            
               Tabela A3
            
            
               Hierarhija dolžniških vrednostnih papirjev 3 – podrobne razčlenitve po prvotni zapadlosti za posamezne države članice zunaj euroobmočja in Unijo kot celoto
            
            
               
            
               Tabela A4
            
            
               Hierarhija dolžniških vrednostnih papirjev 4 – podrobne razčlenitve po preostali zapadlosti za posamezne države članice zunaj euroobmočja in Unijo kot celoto
            
            
               
            
               Tabela A5
            
            
               Razčlenitve delnic, ki kotirajo na borzi, za posamezne države članice zunaj euroobmočja in Unijo kot celoto